REGLEMENTĂRI LEGALE REFERITOARE LA ORGANIZAREA ŞI FUNCŢIONAREA PARTIDELOR POLITICE ÎN STATE MEMBRE ALE UNIUNII EUROPENE


Abstract

Partidele politice în statele membre ale Uniunii Europene sunt tratate diferit, în funcţie de specificul şi de istoria politică a fiecărei ţări. Se pot distinge două categorii principale. Sunt ţări cu democraţii consolidate, având o lungă tradiţie a activităţii partidelor politice care încadrează partidele politice în categoria asociaţiilor şi tratate conform legislaţiei privind organizarea asociaţiilor şi ţări care au legi speciale cu privire la partidele politice.

În general, dreptul la asociere este garantat în  Constituţie. 
În ţări precum Italia, Danemarca, Olanda, Suedia baza legală o constituie Constituţia şi Codul civil, fără alte legi specifice iar în situaţia în care acele asociaţii au activităţi economice intră sub incidenţa legilor economico-financiare şi sunt înscrise în Registrul comerţului. Reglementările cu privire la organizarea internă a asociaţiilor sunt stabilite în statutele acelor asociaţii care, odată ce au fost adoptate, le conferă personalitate juridică.
Unele ţări au legi privind asociaţiile care reglementează condiţiile de înfiinţare ale unei asociaţii, organizarea şi lichidarea acestora şi legislaţie specifică privind finanţarea partidelor politice cum sunt: Austria, Belgia, Franţa, Luxemburg, Marea Britanie, Ungaria.
O altă categorie este cea a ţărilor care au legi speciale privitoare la partidele politice. Acolo unde există o lege a partidelor politice aceasta conţine, în general, prevederi cu privire la condiţiile de înfiinţare ale unui partid, organele de conducere ale partidului, condiţiile de înscriere ale partidului în Registrul partidelor politice şi situaţiile în care un partid este radiat din registru, cine ţine Registrul, condiţiile de lichidare ale partidului, finanţarea partidului. De remarcat faptul că legi speciale şi extinse pentru partidele politice au grupul ţărilor din centrul şi estul Europei precum Bulgaria, Cehia, Polonia, România, Estonia, Lituania, Letonia, Slovenia. 
Pe lângă acestea mai sunt Portugalia, Spania şi Germania care au de asemenea legi speciale pentru partidele politice dar care au o structurare diferită.

AUSTRIA

Potrivit Constituţiei
, existenţa şi diversitatea partidelor politice reprezintă elemente esenţiale ale democraţiei Republicii Austria, una dintre funcţiile partidelor politice fiind aceea de formare a deciziei politice.
Legea privind asociaţiile (Vereinsgesetz, 2002)

Asociaţia – organizaţie cu personalitate juridică - este definită ca uniunea voluntară a minimum 2 persoane, organizată pe bază de statut, care nu s-a înfiinţat temporar şi care serveşte unui anumit scop comun, altul decât cel de a obţine profit (art.1., par.1).

Autorităţile locale districtuale/direcţiile poliţiei federale au competenţa monitorizării respectării de către asociaţii a Legii privind asociaţiile. Pe lângă dreptul de autorizare a înfiinţării asociaţiilor, acestea au dreptul de a refuza autorizarea dacă scopul, denumirea sau organizarea asociaţiei contravin legii (art.12), dreptul de a o desfiinţa (art.29) în cazul în care asociaţia încalcă legea penală, încalcă scopurile activităţii declarate prin statut sau nu întruneşte condiţiile legale de existenţă, precum şi dreptul de a aplica sancţiunea amenzii pentru nerespectarea legii (dacă fapta nu constituie infracţiune penală).

Conform dispoziţiilor din Secţiunea 3 a legii, statutul trebuie să cuprindă: denumirea asociaţiei (din care să reiasă clar scopul acesteia); sediul (care trebuie să se afle pe teritoriul naţional); o declaraţie clară şi cuprinzătoare referitoare la obiectul de activitate; activităţile şi resursele financiare aferente; regulile privind calitatea de membru al asociaţiei; informaţii referitoare la structura internă şi organizare: adunarea generală; convocarea acesteia (cel puţin o dată la 4 ani); înfiinţarea consiliului de conducere (format din minimum 2 persoane); autoritatea independentă de supraveghere desemnată de adunarea generală.  

Toate asociaţiile trebuie înregistrate în Registrul central al asociaţiilor. În general, orice persoană are dreptul de a afla date specifice privind o asociaţie. Pot fi furnizate următoarele date: denumirea autorităţii competente locale; denumirea completă a asociaţiei; numărul din Registru al asociaţiei; data înfiinţării asociaţiei; sediul asociaţiei şi adresa poştală;  regulamentul de reprezentare a asociaţiei conform statutului; denumirea organului reprezentativ al asociaţiei; perioada de valabilitate de autorizaţiei de reprezentare a organului asociaţiei, în conformitate cu statutul; avizul anual al auditorului; lichidarea voluntară şi lichidarea legală a asociaţiei de către autoritatea competentă; lichidarea/post-lichidarea, numele lichidatorului, finalizarea lichidării/post-lichidării.

Orice modificare legată de organele reprezentative sau de adresele poştale se notifică, în termen de 4 săptămâni, autorităţilor competente. Pe baza notificărilor, autoritatea competentă introduce noile date în Registrul central al asociaţiilor. 

Legea privind funcţionarea, finanţarea şi campania electorală a partidelor politice (Parteiengesetz, 1975)
 prevede că înfiinţarea partidelor este liberă, bazată pe principiile constituţionale. Partidele vor adopta un statut, care va fi publicat şi înaintat Ministerului Federal de Interne. Din momentrul înregistrării statutului – care va conţine structura partidului, reprezentanţii în raporturile cu terţii, precum şi drepturile şi obligaţiile membrilor – de către Ministerul Federal de Interne, partidul este în mod legal înfiinţat şi îşi poate începe activitatea.

BELGIA

Cadrul legal

Constituţie

Legea din 27 iunie 1921 privind asociaţiile fără scop lucrativ, asociaţiile internaţionale fără scop lucrativ şi fundaţiile 
Legea din 4 iulie 1989 privind limitarea şi controlul cheltuielilor electorale pentru alegerile legislative federale, precum şi finanţarea partidelor politice
Nu există o consacrare explicită a partidelor politice în Constituţie.
Nu există lege organică privind structura sau organizarea internă a partidelor politice.

Legea din 4 iulie 1989 privind limitarea şi controlul cheltuielilor electorale pentru alegerile legislative federale, precum şi finanţarea partidelor politice cu normele de aplicare sunt principalele texte referitoare la partidele politice.

Potrivit articolului 1 din Legea din 4 iulie 1989 "partidele politice sunt asociaţii ale persoanelor fizice, având personalitate juridică sau nu, care participă la alegeri în cadrul prevăzut de Constituţie şi de reglementările legale în vigoare........şi care încearcă să influenţeze voinţa populară de o manieră prevăzută în statutele sau programele sale."

În realitate, partidele politice sunt reprezentate de asociaţiile fără scop lucrativ.

Dreptul de asociere este garantat constituţional: “Art.24. Cetăţenii belgieni au dreptul de a se asocia; acest drept nu poate fi supus nici unei măsuri preventive”. Art.1 din Legea din 27 iunie 1921 privind asociaţiile fără scop lucrativ, asociaţiile internaţionale fără scop lucrativ şi fundaţiile defineşte asociaţiile ca fiind organizaţiile care “nu desfăşoară activităţi industriale/comerciale şi care nu caută să obţină câştiguri materiale pentru membrii săi.” 
Pe teritoriul Belgiei, constituirea unei asociaţii este liberă, dar acordarea personalităţii juridice este subordonată condiţiilor legale referitoare la formalităţile de înregistrare şi de publicitate.

Conform art.3, par.1, asociaţia dobândeşte personalitate juridică la data depunerii la grefa tribunalului de comerţ competent teritorial, a statutului, a actelor de nominalizare a administratorilor şi, dacă este cazul, a persoanelor abilitate să reprezinte asociaţia. Statutul asociaţiei, actele referitoare la nominalizarea (sau încetarea funcţiilor) administratorilor, a persoanelor delegate pentru asigurarea gestiunii zilnice, a persoanelor abilitate să reprezinte asociaţia şi a comisarilor se publică în anexele Monitorului belgian. 

Statutul unei asociaţii trebuie să cuprindă următoarele informaţii:
- numele, prenumele, domiciliul fiecărui fondator sau, în cazul unei persoane juridice, denumirea socială, forma juridică şi adresa sediului social;
- denumirea şi adresa sediului social al asociaţiei, precum şi indicarea arondării judiciare aferente;
- numărul minim al membrilor (care nu poate fi mai mic de 3);
- desemnarea exactă a scopului/scopurilor pentru care se înfiinţează;
- condiţiile şi formalităţile de aderare la  şi de ieşire din asociaţie a membrilor;
- atribuţiile şi modul de convocare a adunării generale, precum şi modul în care rezoluţiile acesteia sunt aduse la cunoştinţa membrilor şi a terţilor;
- modul de nominalizare, de încetare a funcţiilor şi de revocare a administratorilor, conţinutul atribuţiilor şi modul de exercitare a acestora, precum şi durata mandatului acestora; dacă este cazul, modul de nominalizare, de încetare a funcţiilor şi de revocare a persoanelor delegate cu gestiunea zilnică a asociaţiei, conţinutul atribuţiilor şi modul de exercitare a acestora;
- valoarea maximă a cotizaţiilor membrilor;
- destinaţia patrimoniului asociaţiei în cazul dizolvării;
- durata existenţei asociaţiei în cazul în care nu are caracter permanent.

Pentru fiecare asociaţie fără scop lucrativ, la grefa tribunalului de comerţ competent territorial se păstrează un dosar conţinând:

- statutul asociaţiei;

- actele referitoare la nominalizarea sau încetarea funcţiilor administratorilor, a persoanelor delegate pentru asigurarea gestiunii zilnice, a persoanelor abilitate să reprezinte asociaţia şi a comisarilor;
- copia listei membrilor asociaţiei;
- deciziile referitoare la nulitatea/dizolvarea asociaţiei, la lichidarea acesteia, precum şi la nominalizarea şi încetarea funcţiilor lichidatorilor;
- conturile anuale ale asociaţiei;
- modificările actelor, documentelor şi deciziilor menţionate;
- textul coordonat al statutului, ca urmare a modificării acestuia.
Toate documentele şi publicaţiile asociaţiei trebuie să poarte, în mod obligatoriu, menţiunea “asociaţie fără scop lucrativ”.

Asociaţiile fără scop lucrativ recurg, în general, la resurse financiare mixte; în funcţie de tipul activităţilor desfăşurate, acestea provin din vânzări, subvenţii publice, donaţii şi cotizaţii. Subvenţiile reprezintă aproximativ 41% din veniturile asociaţiilor; condiţiile de acordare variază în funcţie de autorităţile care le alocă.

Potrivit articolului 2 al Legii din 24 mai 1921 , care garantează libertatea de asociere: "Orice membru al unei asociaţii acceptă prin aderarea sa, să se supună regulamentului asociaţiei, precum şi deciziilor şi sancţiunilor prevăzute de acest regulament. Acesta se poate retrage din asociaţie în orice moment, cu respectarea prevederilor regulamentare."
În cazul încălcării acestor obligaţii, membrii de partid pot fi supuşi sancţiunilor disciplinare.

În acest scop, statutul partidului prevede în mod explicit, existenţa unui organism competent şi a unei proceduri care să ia în considerare dreptul la apărare.
Un partid poate refuza calitatea de membru unei persoane, sau excluderea acesteia, cu scopul de a-şi asigura reputaţia şi coerenţa doctrinară.

În cazurile extreme, care se referă la excluderea din asociaţie, recursul intern depinde de statutul fiecărui partid, iar recursul judiciar nu este exclus, dar este complicat.
BULGARIA
Legea partidelor politice
 din 13.01.2009 are ca domeniu de reglementare: înfiinţarea, înregistrarea, organizarea, activitatea şi dizolvarea partidelor politice. 

Înscrierea şi radierea: Art.15(1): Partidul politic va fi înscris în registrul partidelor politice de către Tribunalul Municipiului Sofia. Art.40(1): Tribunalul Municipal Sofia hotărăşte dizolvarea unui partid politic numai în următoarele cazuri:

1. prin activitatea sa, partidul a încălcat sistematic prevederile legii;

2. activitatea partidului se desfăşoară în contradicţie cu prevederile Constituţiei;

3. pentru mai mult de 5 ani de la ultima sa înscriere, partidul nu a participat la alegerile parlamentare, prezidenţiale sau locale;

4. partidul nu a înaintat raportul anual financiar către Oficiul Naţional de Audit timp de doi ani consecutiv;

5. organul suprem de conducere al partidului nu s-a întrunit în două şedinţe consecutive, dar nu mai puţin de una în cinci ani consecutivi şi nu a prezentat noua sa componenţă în faţa tribunalului.

(2) În ceea ce priveşte par.(1), Tribunalul va decide dizolvarea partidului la solicitarea Ministerului Public (procurorului).

Capitolul II, art.7-20: Înfiinţarea partidelor politice
Orice cetăţean bulgar cu drept de vot poate participa la reuniunile de constituire a unui partid politic, dacă nu este membru al altui partid politic. Recruţii şi cadrele militare, oficialii Ministerului de Interne, magistraţii, procurorii de stat, judecătorii şi alte persoane prevăzute de lege nu pot fi membri ai partidelor politice şi nici nu pot participa la activităţile acestora. Un partid politic poate fi înfiinţat la iniţiativa a cel puţin 50 de cetăţeni cu drept de vot, care vor constitui comitetul de iniţiativă. Acest comitet va adopta în formă scrisă o declaraţie de asociere, o va publica în cel puţin un cotidian naţional şi va deschide o subscripţie pentru recrutarea de membri fondatori (...). Partidele politice se vor forma la reuniunea de constituire care va avea loc pe teritoriul Bulgariei, în termen de trei luni de la data adoptării declaraţiei de asociere. Şedinţa de constituire este legitimă dacă întruneşte cel puţin 500 de persoane cu drept de vot, semnatare ale declaraţiei de asociere (...). Partidul politic va fi înscris în registrul partidelor politice, la Tribunalul Municipal Sofia, pe baza solicitării biroului de conducere, potrivit statutului, în termen de trei luni de la data şedinţei de constituire.

În registrul partidelor politice, în conformitate cu prevederile Codului de Procedură Civilă, vor fi înscrise: numele partidului, sediul, statutul, numele membrilor biroului de conducere, numele persoanelor care reprezintă partidul potrivit statutului, clauze de dizolvare, numele şi adresa lichidatorilor etc.

Decizia Tribunalului Municipal Sofia va fi publicată în Gazeta Oficială, în termen de 7 zile de la deliberare.

Capitolul V, art.38-42: Dizolvarea partidelor politice
Un partid politic se dizolvă în următoarele condiţii:

· prin decizia de a prelua sau fuziona cu un alt partid;

· prin decizia de a se împărţi în două sau mai multe partide;

· prin decizia de autodizolvare, în conformitate cu statutul;

· prin decizia efectivă a Curţii Constituţionale prin care partidul este declarat neconstituţional;

· prin decizia Tribunalului Municipal Sofia.
Decizia de dizolvare a unui partid politic se va înscrie în registrul Tribunalului Municipal Sofia, iar în termen de 7 zile se va publica în Gazeta Oficială.

CEHIA

 Prin  Legea 424/1991 – “Asocierea în partide politice şi mişcări politice”-, propunerile pentru înregistrarea partidelor politice sau mişcărilor politice sunt transmise de către Comitetele pregătitoare către Ministerul de Interne. Comitetul de pregătire este alcătuit din cel puţin 3 membrii şi au doar dreptul de a desfăsura activităţi al căror obiectiv este de a forma un partid politic.
Numai cetăţenii care au înplinit vârsta de 18 ani pot deveni membri ai unui comitet de pregătire. Fiecare propunere de înregistrare trebuie să fie semnată de către toţi membrii Comitetului precizându-se: numele, prenumele, datele de naştere şi adresa permanentă.
Fiecare partid politic sau mişcare politică trebuie să aibă sediul social în Republica Cehă.

Biroul de conducere al partidului politic sau mişcării politice trebuie numit în maxim 6 luni de la înfiinţare, în caz contrar Ministerul de Interne  va iniţia procedurile de suspendare a tuturor activităţilor.
Pentru înregistrarea patidului trebuie semnată de cel puţin 1000 de cetăţeni o petiţie, fiecare dintre aceştia fiind obligat să-şi declare numele şi prenumele, data naşterii şi adresa permanentă. În acelaşi timp cu petiţia trebuie depuse şi 2 copii ale normelor de organizare a partidului care să cuprindă:
    -numele şi abrevierea partidului
    - sediul social
    - obiectivele programului
    - drepturile şi obligaţiile membrilor
    - unităţile de organizare
    - organismele de audit şi cele de arbitraj statutar, modul în care acestea sunt stabilite şi compentenţele acestora
    - modul în care organismele statutare acţionează şi semnează în numele partidului
    - principiile de management economic
    - modul de calcul al taxelor de membru
    - modul de lichidare al activelor şi pasivelo,r în cazul în care partidul este dizolvat
       Partidele  politice şi mişcările politice pot avea venituri din următoarele resurse:

· fondurile electorale provenite de la bugetul de stat.

· indemnizaţia pentru cheltuieli operaţionale de la bugetul de stat.

· taxa de membru.

· donaţii şi moşteniri.

· Închirieri şi vânzări de active.

· Dobânda la depozite.

· Participarea la operaţiunile comerciale ale altor persoane juridice.

· Organizarea de tombole, evenimente culturale,sociale,sportive, educaţionale şi politice.

· Imprumuturi şi credite.

       Fiecare nou partid politic trebuie raportat către Oficiul Naţional de Statistică nu mai tarziu de 7 zile de la înregistrare.

       Toate partidele politice şi mişcările politice sunt menţionate în Registrul Partidelor Politice al Ministerului de Interne.

        Partidele politice sunt dizolvate în ziua în care sunt eliminate de către Ministerul de Interne din Registrul Partidelor Politice.

        Ministerul de Interne trebuie să raporteze dizolvarea unui partid către Oficiul Ceh de Statistică în termen de 7 zile.

DANEMARCA
Constituţia daneză (Secţia 78)
 constituie cadrul legal al partidelor politice  dar nu oferă o definiţie a partidelor politice şi nu există o definiţie generală a partidelor politice în legislaţia daneză.

Partidele politice sunt înţelese ca organizaţii care au ca scop dezvoltarea programatică a societăţii, care desemnează candidaţii pentru alegeri, cu scopul de a transpune programele lor în realitate. Mai mult, partidele politice pot fi văzute ca asociaţii de membri care împărtăşesc aceleaşi credinţe politice, care depun efort  pentru a încerca să influenţeze dezvoltarea politică.

Cu toate acestea, o parte poate acţiona, de asemenea, ca un grup de presiune, în afara organelor sale, de exemplu, pentru intervenţia în dezbaterea publică, prin organizarea de reuniuni etc.

Partidele politice tradiţionale au personalitate juridică. În cazul în care un partid politic are propriile sale reglementări interne şi una sau mai multe persoane sunt autorizate să reprezinte partidul şi să semneze în numele partidului, partidul va fi considerat în mod normal a avea personalitate juridică şi va avea inclusiv aceleaşi drepturi şi obligaţii ca orice companie de afaceri.
Cetăţenii danezi pot alcătui asociaţii fara a avea nevoie de o aprobare legală. Constituţia garantează libertatea de asociere. Acesta este un drept fundamental în societatea daneză. Cu toate acestea asociaţia trebuie să fie legală în sensul în care ea nu poate avea obiectivul de a comite acte ilegale.

Dacă o asociaţie utilizează metode de violenţă sau alte acte ilegale aceasta va fi dizolvată. Procedura de dizolvare este iniţiată de către Ministrul Justiţiei. Guvernul poate interveni şi poate interzice funcţionarea unei asociaţii cu titlu provizoriu. Cazul urmează să fie supus instanţelor judecătoreşti care vor lua decizia finală.

Dacă un caz se referă la dizolvarea unei asociaţii politice, cazul poate fi adus în faţa Curţii Supreme de Justiţie. Aceste situaţii sunt reglementate doar prin normele generale referitoare la asociaţii şi Codul Penal.

ESTONIA

Legea partidelor politice
 din 11 mai 1994, cu modificările ulterioare (ultima modificare a fost făcută în anul 2010), include definiţia partidelor politice, conform căreia un partid politic este o asociaţie voluntară, politică, a cetăţenilor estonieni, înregistrată în conformitate cu procedura prevăzută în legea partidelor şi al cărei obiectiv este acela de a exprima interesele politice ale membrilor şi simpatizanţilor săi şi de a aplica prevederile autoritatăţii de stat şi ale celor locale. 
Conform articolului 2 din legea partidelor, un partid politic trebuie să fie o asociaţie non-profit, căreia i se aplică Legea Asociaţiilor şi fundaţiilor nonprofit, în măsura în care în legea partidelor nu se prevede altfel. Legea precizează, de asemenea, obiectivele partidelor politice, principiul teritorialităţii în formarea partidelor politice, conform căruia organele de conducerea şi unităţile structurale ale partidelor politice fondate, înregistrate şi care activează în Estonia trebuie să fie situate pe teritoriul aflat sub jurisdicţia Republicii Estonia. 
Articolul 4 al legii se referă la restricţiile cu privire la activitatea partidelor politice: 
(1) partidele politice ale căror obiective sau activităţi sunt îndreptate spre schimbarea ordinii constituţionale sau a integrităţii teritoriale a Estoniei, prin forţă sau care sunt în orice fel contrare dreptului penal, sunt interzise; 
(2) organizaţiile sau alianţele care deţin arme, sunt organizate militar sau efectuează exerciţii militare, nu pot funcţiona ca un partid politic sau ca o unitate structurală a unui partid politic; 
(3) amestecul în treburile interne ale unui partid politic, cu excepţia cazurilor speciale permise de lege, este interzisă; 
(4) formarea şi funcţionarea partidelor politice sau a subunităţilor acestora, sau a altor asociaţii politice sau structurale a acestora unităţi pe teritoriul altor state este interzisă pe teritoriul aflat sub jurisdicţia Republicii Estonia. 
Legea partidelor se referă la apartenenţa membrilor la partide politice, definind condiţiile de apartenenţă (inclusiv ale unui cetăţean al Uniunii Europene, cu capacitate juridică activă, care a atins vârsta de optsprezece ani şi care nu este un cetăţean din Estonia, dar trăiesc în permanenţă în Estonia).
Legea asociaţiilor şi prevederile legii partidelor se referă la demisia şi excluderea dintr-un partid politic, legea partidelor menţionând că nu pot fi membri ai unui partid politic: 1) ministrul justiţiei şi consilierii lui; 2) auditorul general şi auditorul şef al Oficiului Naţional de Audit; 3) judecătorii; 4) procurorii; 5) ofiţerii de poliţie; 6) persoanele din serviciul activ din cadrul Forţelor de Apărare. Preşedintele Republicii trebuie să suspende apartenenţa la un partid politic pe durata mandatului.  Partidele politice nu trebuie să aibă membrii corporativi.

În capitolul 2 al legii partidelor se precizează condiţiile de fondare ale unui partid politic conform cărora, un partid politic va fi înfiinţat printr-un memorandum de asociere, în formă scrisă. În întocmirea memorandumului de asociere al unui partid politic se aplică dispoziţiile Legii asociaţiilor non-profit din 1996, cu modificările ulterioare, cu excepţia prevederilor care diferă celor din legea partidelor. Un partid politic va fi înregistrat, dacă are cel puţin 1 000 de membri.

La cererea de a deveni asociaţie non-profit, un viitor partid politic trebuie să anexeze, în plus faţă de condiţiile necesare prevăzute de Legea asociaţiilor şi fundaţiilor, următoarele: 
1) un program semnat de membrii conducerii; 
2) o listă a membrilor de partid politic care conţine numele membrilor, codurile personale de identificare; 
3) un eşantion sau o schiţă de însemne ale partidului politic în cazul în care acestea sunt prevăzute contractele de asociere.
În articolul 8 al legii se face o menţiune referitoare la faptul că la cererea respectivă trebuie anexată şi o cerere pentru înscrierea în registru. 


Legea partidelor politice precizează că, Până la 1 februarie a fiecărui an, conducerea unui partid politic trebuie să prezinte la departamentul de înregistrare al tribunalului teritorial (court of its location) o listă a membrilor, din 1 ianuarie şi până la zi, cu excepţia membrilor care au demisionat sau au fost excluşi din partid. Departamentul de înregistrare al acestei instanţe trebuie să publice listele cu membrii partidelor politice, ai asociaţiilor şi fundaţiilor non-profit înregistrate. Ministerul de Justiţie stabileşte cerinţele pentru prezentarea electronică a listei actualizate. În cazul modificărilor, al demisiei sau excluderii unor membri, conducerea unui partid politic trebuie să informeze instanţa, să primească un aviz de la Departamentul de înregistrare al instanţei. Legea partidelor politice mai precizează că un partid politic nu trebuie să fie înregistrat sub numele unui partid politic care a fost deja introdus sau şters din registru.

În articolul 12 al legii se menţionează condiţiile asigurării legalităţii activităţilor unui partid politic, precum şi ale fuziunii, divizării şi încetării activităţii acestuia. Legalitătea activităţilor partidelor politice este asigurată de Legea asociaţiilor şi fundaţiilor non-profit. O rezoluţie de fuziune a partidelor politice este adoptată în cazul în care peste o jumătate din membrii care participă sau sunt reprezentaţi la vot la adunarea generală votează  în favoarea fuzionării. Conform legii privind asociaţiile şi fundaţiile, trebuie prezentată lista membrilor partidului, listă care trebuie să reflecte situaţia de după fuziune sau după divizare. Departamentul de înregistrare al instanţei teritoriale are dreptul de a cere conducerii unui partid politic să prezinte această listă, mai ales dacă există motive să se creadă că numărul real al membrilor partidului politic a scăzut sub 1000. În cazul în care numărul membrilor unui partid politic scade mai mult de 1000 şi nu este începută dizolvarea voluntară, departamentul de înregistrare al instanţei judecătoreşti poate solicita începerea  dizolvării obligatorii. Aceasta decizie se ia şi în situaţia în care un partid politic desfăşoară activităţi sau are obiective care sunt îndreptate spre schimbarea ordinii constituţionale din Estonia.

Conform legii contabilităţii, legea partidelor prevede realizarea şi depunerea anuală a unui raport contabil, prezentat, în prealabil, adunării generale a partidului. Un partid politic trebuie să facă public registrul de donaţii. Conform legii partidelor şi legii anticorupţie, după alegeri, partidele politice trebuie să prezinte, în termen de o lună, un raport cu privire la cheltuielile efectuate şi sursele fondurilor utilizate pentru desfăşurarea campaniilor. Instituţiile implicate pot solicita date suplimentare referitoare la acestea.

Legea partidelor politice prezintă modul finanţării partidelor politice de către stat, condiţiile acordării donaţiilor, iar în capitolul 22 se prezintă modul de asumare a răspunderii, sancţiunile şi amenzile corespunzătoare (ex. încălcarea procedurii de înregistrare şi publicare a donaţiilor de către un partid), precum şi cele conforme Codului Penal.

FRANŢA

În Franţa nu există o lege a partidelor politice, acestea înfiinţându-se şi funcţionâd, iniţial, conform prevederilor constituţionale, conform unei legi a contractului de asociere (veche din 1901 şi actualizată) şi, ulterior, conform legilor referitoare la finanţarea partidelor politice.
Instituţia care supraveghează finanţarea partidelor, Comisia naţională de supravehere a cheltuielilor de campanie şi a finanţării partidelor politice (CNCCFP), în raportul său anual, dă definiţia partidelor politice, menţionează prevederile legale de funcţionare şi face recensământul acestora.

Prevederile articolului 4 din Constituţia din 4 octombrie 1958, cu modificările ulterioare, precizează că partidele şi grupările politice contribuie la exprimarea votului, conform prevederilor legii. Ele se formează şi îşi exercită activitatea în mod liber. Ele trebuie să respecte principiile suveranităţii naţionale şi democraţiei. 

Conform prevederilor Legii referitoare la contractul de asociere din 1 iulie 1901, cu modificările ulterioare, asocierea cu caracter politic are personalitate juridică, trebuie declarată la prefectură sau la subprefectură, iar declaraţia trebuie publicată în Jurnalul Oficial al Asociaţiilor şi Fundaţiilor. Declaraţia trebuie să conţină informaţiile referitoare la: titlul asociaţiei, obiectul, sediul social, numele, profesiile, domiciliile şi naţionalitatea persoanelor desemnate pentru administrarea ei, statutul, datarea, certificarea pentru conformitate, semnăturile a cel puţin 2 persoane sau membrilor fondatori, cererea de înregistrare în Jurnalul Oficial al Asociaţiilor şi Fundaţiilor. 
Pentru a intra sub incidenţa Legii nr. 88-227 din 11 martie 1988 referitoare la finanţarea şi transparenţa vieţii politice, modificată de legea nr. 90-55 din 15 ianuarie 1990, cu modificările ulterioare (1993, 1995, 2003) trebuie creată, conform legii din 1901, o asociere de finanţare, având ca obiect exclusiv primirea fondurilor destinate finanţării activităţii politice a partidului sau desemnarea unui mandatar financiar, persoană fizică, declarată la prefectură.

Conform articolului 3 al Legii asocierii din 1 iulie 1901,  un partid politic poate fi desfiinţat dacă a fost format pentru o cauză sau un obiect ilicit, contrar legilor, bunelor moravuri, sau dacă au ca scop atingerea integrităţii teritoriului naţional şi formei republicane de guvernământ. Dizolvarea partidului poate fi pronunţată prin decret al Consiliului de Miniştri sau de un tribunal de mare instanţă. În cazul lichidării voluntare, statuată sau pronunţată prin justiţie, sunt urmate procedurile stabilite în adunările generale.

Conform jurisprudenţei Consiliului Constituţional şi Consiliului de Stat, precum şi Comisiei naţionale de supravehere a cheltuielilor de campanie şi a finanţării partidelor politice (CNCCFP), o asociaţie este considerată partid politic dacă este persoană juridică de drept privat care are un scop politic, dacă a beneficiat  de sprijin public (art. 8 et 9 al legii din 11 martie 1988) sau dacă a desemnat un mandatar financiar (art. 11 până la  11-7), dacă a depus  rapoarte contabile, certificate de doi inspectori contabili (commissaires aux comptes) şi la Comisia naţională de cheltuieli de campanie şi finanţare a partidelor politice (CNCCFP), comisie care le avizează.
Comisia naţională de supraveghere a cheltuielilor de campanie şi a finanţării partidelor politice (CNCCFP)
 a fost creată prin Legea nr.90-55 din 15 ianuarie 1990 şi a început activitatea în luna iunie 1990. Ea este considerată autoritate administrativă, independentă, statut conferit prin Ordonanţa nr. 2003-1165 din 8 decembrie 2003. În Franţa funcţionează de asemenea şi Comisia pentru transparenţă financiară a vieţii politice (Commission pour la transparence financière de la vie politique). 

Codul electoral
 a inclus Legea nr.90-55 din 15 ianuarie 1990, în articolul L.52-14, precizând că această Comisie naţională de supravehere a cheltuielilor de campanie şi a finanţării partidelor politice are 9 membri numiţi, pe un mandat de 5 ani, prin decret (3 membri numiţi de către Consiliul de Stat, la propunerea vicepresedintelui, cu avizul Biroului; 3 membri numiţi de către Curtea de Casaţie, la propunerea preşedintelui, cu avizul biroului; 3 membri de la Curtea de Conturi, la propunerea preşedintelui, cu avizul preşedinţilor Camerelor). Conform art. L. 52-15, în situaţia în care Comisia a descoperit neregularităţi, ea transmite dosarul Parchetului. Conform art. L 52-18 al Codului electoral, în anul alegerilor generale, Comisia prezintă Camerelor un raport cu bilanţul activităţii sale, iar anual prezintă un raport în care se realizează recensământul partidelor politice. 

Raportul Comisiei naţionale de supravehere a cheltuielilor de campanie şi a finanţării partidelor politice din anul 2010
 a precizat condiţiile financiare ce trebuie respectate de partidele politice pentru a fi definite ca un partid politic, întrucât nici legea, nici Constituţia nu dau o definiţie precisă a acestora. Conform acestor norme, în anul 2010 au fost înregistrate 297 formaţiuni politice. 
GERMANIA
Constituţie

Art.9

(1) Fiecare cetăţean german are dreptul de a înfiinţa asociaţii sau societăţi.

(2) Asociaţiile care, prin statutul sau activităţile lor sunt ilegale sau contravin ordinii constituţionale, sunt interzise.

Art.21

(1) Partidele politice contribuie la formarea voinţei politice a cetăţenilor. Ele se înfiinţează în mod liber. Organizarea lor internă trebuie să respecte principiile democratice. Partidele trebuie să facă publice sursele de finanţare, modul de utilizare a fondurilor şi activele lor.

(2) Partidele care, prin scopurile sau a comportamentul membrilor lor caută să destabilizeze sau să elimine ordinea socială democratică existentă ori să pună în pericol existenţa Republicii Federale Germania, sunt neconstituţionale.

(3) Alte prevederi sunt prevăzute în statutele federale.
Legea partidelor politice (Parteiengesetz)

Legea partidelor politice  - adoptată la 24.07.1967, şi modificată în 1994 şi 2004 - conţine reglementări federale specifice referitoare la drepturile partidelor, în special la constituţionalitate, responsabilităţi, organizare internă, finanţare, fonduri guvernamentale etc.
Art.2

Partidele sunt asociaţii ale cetăţenilor, constituite la nivel federal sau de land, care au reprezentare fie în parlamentul federal (Bundestag), fie în parlamentele regionale (Landstäge).
(2)  Asociaţiile îşi pierd statutul juridic de partid politic dacă, pentru o perioadă de 6 ani, nu participă la alegerile pentru parlamentul federal sau local cu candidaţi proprii.

(3) Asociaţiile politice nu pot fi considerate partide politice dacă majoritatea membrilor lor sau membrii comitetului executiv sunt străini ori dacă sediul sau biroul executiv este situat în afara teritoriului Germaniei.
Codul Civil (Bürgerlichen Gesetzbuch – BGB)

Pentru organizarea partidelor politice ca asociaţii se aplică prevederile art.21-79 din Codul Civil. În Germania, partidele politice sunt, de regulă, considerate persoane juridice, fiind înregistrate ca asociaţii.

Asociaţia cu scop neeconomic dobândeşte capacitate juridică prin înscrierea în registrul asociaţiilor de pe lângă tribunalul de primă instanţă competent teritorial. Comitetul director este abilitat să înregistreze asociaţia în registrul asociaţiilor. Cererea, adresată tribunalului de primă instanţă, trebuie semnată de toţi membrii comitetului director care reprezintă asociaţia. Semnăturile trebuie autentificate de un notar. La cererea de înregistrare se anexează originalul şi o copie a statutului, precum şi o copie a procesului-verbal privind alegerea membrilor comitetului director. Statutul trebuie să aibă semnătura a minimum 7 membri, precum şi data înfiinţării. În mod imperativ, statutul trebuie să conţină următoarele menţiuni:

- scopul, denumirea şi sediul asociaţiei; 

- condiţiile de aderare şi retragere a membrilor (prezentarea cererii de aderare, instanţele care decid asupra admiterii, preavizul în cazul demisiei/retragerii);

- valoarea şi modalităţile de achitare a cotizaţiei;

- constituirea comitetului director, modalităţile de funcţionare (număr de membri, mod de desemnare, funcţii exercitate etc.);

- adunarea generală (modalităţi de convocare, adoptarea deciziilor).

Dacă aceste condiţii nu sunt îndeplinite, tribunalul respinge cererea de înregistrare a asociaţiei. În absenţa unei astfel de piedici, tribunalul consultă autorităţile administrative competente în domeniul ordinii şi securităţii publice pentru a verifica caracterul licit al asociaţiei, conform dispoziţiilor dreptului public în materia asociaţiilor. Dacă autorităţile administrative nu ridică nici o obiecţie în ce priveşte înregistrarea, asociaţia este înscrisă în registrul asociaţiilor.

Publicitatea înregistrării asociaţiei se realizează, în publicaţiile corespunzătoare, de către tribunal.

Dobândirea capacităţii juridice conferă asociaţiilor calitatea de persoane juridice de drept privat. Drepturile şi obligaţiile asociaţiei sunt distincte de drepturile şi obligaţiile membrilor; responsabilitatea datoriilor asociaţiei cu personalitate juridică revenind asociaţiei şi nu membrilor.

Retragerea capacităţii juridice poate interveni ca urmare a:

- dizolvării/lichidării asociaţiei;

- atingerii aduse interesului public, îndeosebi prin decizii contrare legii adoptate de adunarea generală;

- urmăririi de scopuri economice de către o asociaţie cu scop neeconomic

- micşorării numărului membrilor (sub 3).

Retragerea capacităţii juridice se înscrie în registrul asociaţiilor.

Art.21

O asociaţie al cărei obiect îl reprezintă activităţile necomerciale dobândeşte personalitate juridică prin înscrierea în registrul asociaţiilor deţinut de instanţa teritorială competentă.

Art.41

O asociaţie poate fi dizolvată prin decizia adunării generale. Rezoluţia trebuie să aibă voturile unei majorităţi de ¾ din voturile exprimate, dacă nu se prevede altfel în statut.

Art.55

Guvernul Landului poate să dispună prin ordin extinderea registrului asociaţiilor şi în formă electronică, sub formă de fişiere de date. În acest scop, trebuie să se asigure:

· principiul procesării corecte a datelor, pentru a evita omisiunile sau erorile şi asigurarea unor copii ale bazei de date actualizate zilnic;

· datele care trebuie înregistrate vor fi imediat procesate, cu posibilitatea de a fi accesate în formă lizibilă.

Guvernul Landului poate delega această competenţă autorităţilor judecătoreşti ale Landului. (...) Informaţiile noi introduse în baza de date produc efecte din momentul în care pot fi reproduse lizibil şi sunt confirmate prin e-mail sau în alt mod corespunzător, având notată data introducerii în baza de date.

Art.56

O asociaţie poate fi înscrisă în registru numai dacă este formată din cel puţin şapte membri.

ITALIA

Cadrul legal 

Constituţia

Codul civil
Nu există o lege care să reglementeze organizarea internă a partidelor politice .
Singurul act normativ care reglementează existenţa partidelor politice este Constituţia.
Libertatea de asociere este garantată de art.2 şi art.18 din Constituţie.
“Art.2. Republica recunoaşte şi garantează drepturile inviolabile ale omului atât la nivel individual, cât şi la nivelul grupurilor sociale în care se exprimă personalitatea umană.
(…)
Art.18. Cetăţenii au dreptul de a forma în mod liber asociaţii, fără autorizare, în scopuri care nu sunt interzise de legea penală. Sunt interzise asociaţiile secrete şi asociaţiile care, chiar indirect, urmăresc scopuri politice prin înfiinţarea de organizaţii cu caracter militar.” 
Partidele politice sunt considerate, potrivit articolului 36 din Codul civil, asociaţii nonprofit.
Cea mai răspândită organizaţie asociativă este “asociaţia nerecunoscută”, definită ca un grup de persoane organizate în scopul atingerii unui scop comun, care nu poate fi acela de obţinere a unui profit financiar. Conform Codului civil, asociaţia este nerecunoscută dacă nu a solicitat/obţinut personalitate juridică. Relaţiile dintre membri sunt reglementate de acorduri interne, prin care se stabileşte şi modul de administrare a activelor din patrimoniul asociaţiiilor (cotizaţii şi activele achiziţionate prin folosirea contribuţiilor financiare). Activele sunt deţinute în comun de toţi membrii asociaţiei, dar nici un membru nu poate cere împărţirea acestora, chiar în cazul retragerii din asociaţie. Activele sunt folosite pentru achitarea creditelor asociaţiei. Prin reprezentanţii autorizaţi, asociaţiile nerecunoscute pot achiziţiona orice fel de bunuri, mobile şi imobile.
Orice asociaţie poate solicita recunoaşterea şi dobândirea personalităţii juridice. Asociaţiile, fundaţiile şi alte instituţii private pot dobândi personalitate juridică prin intermediul recunoaşterii, obţinute prin înregistrarea în registrul persoanelor juridice existent la nivel regional (dacă persoanele juridice private operează în domenii care intră în competenţă regională) şi la nivelul birourilor teritoriale ale guvernului central (prefecţi).
Cererea de recunoaştere, semnată de fondator/reprezentantul entităţii, trebuie însoţită de o copie legalizată a memorandumului de asociere şi de statut. 

Pentru recunoaştere este necesar să fie îndeplinite condiţiile legale privind înfiinţarea entităţii, scopul statutar (posibil şi legitim) şi activele (care trebuie să corespundă realizării scopului, iar valoarea lor dovedită cu documente anexate la cerere). 
Înregistrarea se operează în termen de 120 de zile de la prezentarea cererii. 

Deşi controlul a priori exercitat de administraţie pentru recunoaşterea entităţii  vizează forma şi nu fondul, cea mai mare parte a asociaţiilor nu solicită recunoaşterea, pentru a evita controalele a posteriori (îndeosebi asupra cheltuielilor) la care sunt supuse asociaţiile recunoscute.

Reglementările interne ale partidelor politice sunt oferite exclusiv de statutele proprii.
Potrivit majorităţii statutelor partidelor, aderarea la un partid poate fi refuzată sau calitatea de membru poate înceta împotriva voinţei persoanei interesate.

De obicei, aceste norme prevăd că încetarea calităţii de membru (dar nu şi refuzul) poate fi contestată în faţa comisiei interne ad-hoc constituită potrivit prevederilor statutare, dar niciodată nu oferă o cale de atac în faţa unei autorităţi externe.

Cu toate acestea, în ciuda faptului că statutele nu oferă căi jurisdicţionale de atac împotriva deciziilor partidului, aceste decizii sunt uneori contestate în faţa instanţelor de drept comun.

Controverse judiciare pot apărea în cazul divizării partidului sau al separării unui grup de membri pentru un alt partid sau pentru a forma o nouă asociaţie, cu privire la dreptul de a menţine numele fostului partid.

Accesul direct la finanţarea publică nu este acordat direct partidelor, ci numai grupurilor parlamentare, această decizie fiind luată în urma unui referendum din 1993, care a modificat unele prevederi din Legea nr.195 din 1997 privind finanţarea publică directă a partidelor ca atare.
Singura cale de a acorda fonduri publice pentru partidele politice este de a finanţa propriile grupuri parlamentare care au dreptul de a transfera fondurile organizaţiilor de partid.

Prin urmare, accesul la finanţare publică priveşte doar grupul parlamentar, în cazul în care partidul este reprezentat în Parlament.

De altfel, Legea nr.1 din 1997 conţinea o  prevedere (a fost abrogată prin Legea nr.157 din 1999) care încuraja formarea grupurilor parlamentare cu singurul scop de a obţine fonduri publice.

.
LETONIA  

 În Letonia, Legea partidelor politice
 reprezintă baza activităţii partidelor politice şi a alianţelor politice, promovând democraţia internă în cadrul acestora (secţiunea 1). Legea defineşte, în secţiunea 2, partidele şi alianţele politice, apoi face referiri la  numele, adresa, logo-ul partidelor. Secţiunea 7 a legii se referă la activitatea partidelor, apoi la activitatea economică a acestora (secţiunea 8). Legea interzice desfăşurarea unor activităţi cu caracter militar (secţiunea 9) şi precizează condiţiile de activitate şi finanţare transparentă a acestora (secţiunile 10, 11).

În legea partidelor se menţionează că partidul politic dobândeşte statutul legal de persoană juridică, odată cu înscrierea sa în Registrul partidelor politice, deţinut de Autoritatea Registrului Partidelor (secţiunea 15). În termen de trei luni de la luarea unei decizii cu privire la înfiinţarea unui partid (sau alianţă), reprezentanţii autorizaţi ai fondatorilor partidului (sau partidelor care formează alianţa de partide) depun o cerere la Autoritatea Registrului Partidelor. Se depun la Registrul partidelor: decizia de constituire a unui partid, programul partidului, lista membrilor fondatori cel puţin 200, cu semnăturile fiecăruia, certificate notarial, condiţiile de asociere, numele celor care fac parte din conducerea executivă, documentul care să ateste plata publicării în  Latvijas Vēstnesis - Buletinul Oficial al Guvernului leton (secţiunea 16). Alianţele politice trebuie să aibă cel puţin 400 membrii fondatori, din care jumătate să aibă cetăţenie letonă. 

Conform legii, guvernul stabileşte nivelul taxelor de înregistrare, precum şi a celei pentru eliberarea unor extrase sau copii dupa documente. În termen de 7 zile, o instanţă judecătorească verifică legalitatea partidului sau alianţei, aprobă sau respinge constituirea partidului sau alianţei, prin decizie judecătorească, după care partidul sau alianţa politică sunt trecute oficial în Registru (secţiunea 20). Conform secţiunii 21, după înregistrarea partidului, se dă un certificat de înregistrare, semnat şi ştampilat de Autoritatea registrului, în care se menţionează numărul şi locul acestuia în registru. În secţiunea 22, se face referire la scoatererea unui partid din Registru, demers care se realizează pe baza unei cereri de  lichidarea a partidului; cerere a administratorului de insolvenţă sau cerere privind reorganizarea partidului sau prin decizia unei instanţe. Secţiunile 17,18, 19 ale legii se referă la transparenţa Autorităţii Registrului Partidelor care trebuie să facă public permanent, pe website, acest registru, precum şi toate datele referitoare la partidele politice. 

În Capitolul IV al legii se face referire la membrii de partid (secţiunea 26), cu precizarea că, în cadrul fiecărui partid trebuie să existe un registru actualizat al membrilor de partid (secţiunea 27), intrarea membrilor în partid fiind supravegheată de comitetul executiv, registrul aflându-se în grija unei persoane autorizate de executiv. Registrul poate fi consultat de către membrii de partid sau de către o instanţă de audit. Celelalte articole ale legii se referă la drepturile şi obligaţiile membrilor de partid, la condiţiile de primire şi ieşire din partid, la persoanele care pot participa la lucrările partidului: candidaţi, membrii de onoare membrii asociaţi, membrii seniori (secţiunea 31). În secţiunea 32 se precizează condiţiile referitoare la structura organizaţională a partidului, la structura administrativă, la reuniunile partidului, la organele conducerii executive, la reprezentarea în alte organisme interne şi internaţionale.

Conform secţiunii 37, activităţile economice şi financiare ale unui partid trebuie să fie inspectate, cel puţin o dată pe an, de către un auditor autorizat. Raportul auditorului autorizat se anexează la declaraţia anuală a activităţilor financiare pe care fiecare partid, în conformitate cu actele normative care reglementează finanţarea partidelor, le prezintă la Biroul de Prevenire şi Combaterea a Corupţiei. În capitolul VI, se precizează că activităţile partidelor trebuie să fie supravegheate şi controlate de către Biroul de Prevenire şi Combaterea a Corupţiei, de Autoritatea Registrului Partidelor, precum şi de către alte autorităţi prevăzute de lege. În cazul în care autorităţile menţionate constată că partidul nu a respectat acte normative de reglementare sau activităţile de partid nu sunt conforme cu contractul de asociere, vor avertiza partidul în scris şi vor da instrucţiuni de eliminare a activităţilor ilegale ale acestora . Perioada de timp specificată pentru eliminarea încălcărilor nu trebuie să fie mai mică de 15 zile şi nici mai mare de şase luni. 

În secţiunea 39 se face referire la suspendarea activităţii unui partid, menţionându-se că  instanţa poate suspenda activitatea unui partid, timp de până la şase luni, în cazul în care partidul: 1) la primirea unui avertisment scris, nu a eliminat încălcările în termenul specificat în avertisment; 2) în termen de un an calendaristic nu a convocat cel mai mare organism de luare a deciziilor - reuniunea membrilor; (3) în termen de şase luni de după reducerea numărului de membri, nu a reînnoit numărul de membri la numărul minim de membri prevăzut de lege; (4) nu a transferat resursele financiare obţinute în mod ilegal la bugetul de stat în perioada de timp specificată în acte normative de reglementare a activităţilor financiare ale partidului. Cererea de suspendare a unui partid sau alianţă este depusă la instanţa de judecată de către autorităţile menţionate. După intrarea în vigoare a  deciziei, instanţa va trimite decizia la  Autoritatea Registrului, pentru a fi   publicată în Latvijas Vēstnesis.  

Motivele de încetare a activităţii unui partid sunt determinate de: 1) decizia adunării membrilor de partid cu privire la încetarea activităţilor de partid cu votul a două treimi din numărul membrilor ei; 2) începerea procedurii de faliment a partidului stabilite în legea care reglementează insolvenţa asociaţiilor şi fundaţiilor; 3) în cazul în care numărul membrilor de partid este mai mic de 150 de membri sau mai mult de un alt număr specificat în actul constitutiv; 4) expirarea perioadei de timp specificat în actul constitutiv al partidului, în cazul în care partidul a fost stabilită pe o bază temporară; 5) decizia unei instanţe judecătoreşti: a) dacă consiliul executiv al partidului nu a depus o cerere cu privire la încetarea activităţilor de partid, în conformitate cu legea; b) în cazul în care partidul nu aplică decizia instanţei de judecată privind suspendarea activităţii sau nu se elimină o încălcare a legii, prin care activitatea sa a fost suspendată; c) dacă partidul, în termen de un an de la primirea unui avertisment, comite în mod repetat o încălcare a legii; sau d) în alte cazuri prevăzute de lege (secţiunea 41).

Legea partidelor se mai referă în continuare la prevederile legate de reorganizarea partidelor, de transformarea unui partid în asociaţie, la declararea activităţii financiare. 
LITUANIA

     Potrivi Legii partidelor politice
, este interzisă constituirea şi funcţionarea partidelor politice  al căror statut nu este în conformitate cu prevederile Constituţiei Republicii Lituania, legile Republicii Lituania şi se află în evidentă contradicţie cu normele universal recunoscute ale dreptului internaţional.

       Orice cetăţean cu vârsta mai mare de 18 ani poate fi fondator sau membru al unui partid politic.

       Sediul partidului politic şi organizmele de conducere ale acestuia trebuie să funcţioneze pe teritoriul Republicii Lituania.

       Pentru a fi infiinţat un partid politic este necesar un număr minim de 1000 de membrii.

       Partidul trebuie înscris în Registrul persoanelor juridice, iar fondatorii partidului  trebuie să devină membri ai acestuia, în momentul în care partidul este înregistrat. 

       Partidele politice trebuie să  acţioneze în conformitate cu statutul lor.

       Statutul unui partid politic trebuie să conţină următoarele:

· denumirea.

· forma juridica.

· procedura de schimbare a sediului.

· obiectivile activităţii, acestea trebuie să fie definite în mod express, indincând sfera şi tipurile de activităţi.

· condiţiile şi procedurile de aderare la partid.

· drepturile şi obligaţiile membrilor.

· periodicitatea congreselor precum şi procedurile de convocare şi luare a deciziilor 

· organele de conducere, competenţele lor,  procedura de alegere a acestora, perioada de timp pentru care au fost alese.

· modalitatea de alegere a liderului, compenţele acestuia şi perioada pentru care a fost ales.

· modalităţile de modificare a statutului şi programului partidului politic

· simbolurile partidului politic.

· modalităţile de control asupra bunurilor şi fondurilor partidului.

· durata activităţii partidului, în cazul în care aceasta este limitată.

· modalităţile de dizolvare a partidului.
Instituţiile statutului, în limitele competenţei lor, exercită controlul asupra activităţilor financiare ale partidului.

LUXEMBURG

Cadrul legal

Constituţia

Legea din 7 ianuarie 1999 privind rambursarea parţială a cheltuielilor pentru campania electorală a partidelor şi alianţelor politice angajate în alegerile pentru Camera Deputaţilor şi Parlamentul European
Legea din 21 aprilie 1924 privind asociaţiile şi fundaţiile fără scop lucrativ, cu modificările şi completările ulterioare.
Nu există prevederi legislative sau alte reglementări referitoare la înfiinţarea, organizarea şi funcţionarea partidelor politice.
În Constituţie, articolul 32bis face referire la partidele politice:  "Partidele politice contribuie la pregătirea voinţei populare şi la exprimarea acesteia prin sufragiu universal. Ele exprimă pluralismul democratic".
 Legea din 7 ianuarie 1999 defineşte partidele politice, dar numai pentru aplicarea acestei legi, după cum urmează: " Pentru aplicarea acestei legi, prin partid sau alianţă politică se înţelege asociaţia persoanelor fizice care are sau nu personalitate juridică şi care contribuie la respectarea principiilor fundamentale ale democraţiei, prin exprimarea sufragiului universal şi a voinţei populare, de o manieră definită prin statutele şi programul său".
Potrivit jurisprudenţei în materia asociaţiilor, partidele politice sunt considerate asociaţii de facto sau asociaţii fără scop lucrativ.

Libertatea de asociere este consacrată şi garantată de:
- art.26 din Constituţie: “Cetăţenii luxembourghezi au dreptul de asociere.

Acest drept nu poate fi supus nici unei autorizaţii prealabile.”

- art.1 din Legea din 11 mai 1936 care garantează “libertatea de asociere în toate domeniile.” 

Asociaţia fără scop lucrativ este definită ca organism “care nu desfăşoară operaţiuni industriale sau comerciale sau care nu caută să procure un câştig material membrilor săi.” (art.1 din Legea din 21 aprilie 1928)

Legea impune un număr minim de 3 asociaţi pentru constituirea unei asociaţii. Cel puţin 3/5 din numărul asociaţilor trebuie să aibă naţionalitate luxembourgheză. Actul constitutiv al asociaţiei trebuie înregistrat.
Statutul asociaţiei, redactat în formă autentică sau sub semnătură privată, trebuie să conţină următoarele informaţii: denumirea şi sediul asociaţiei (care trebuie să se afle pe teritoriul naţional); scopul înfiinţării; numărul minim de asociaţi (care nu poate fi mai mic de 3); numele, prenumele, profesia, domiciliul şi naţionalitatea asociaţilor; modul de desemnare şi competenţele administratorilor; atribuţiile şi modalităţile de funcţionare a adunării generale (îndeosebi modul de convocare, condiţiile în care rezoluţiile acesteia sunt aduse la cunoştinţa asociaţilor şi a terţilor); modalităţile de modificare a statutelor; utilizarea patrimoniului asociaţiei în cazul dizolvării. 
Pentru dobândirea personalităţii juridice, asociaţiile au obligaţia îndeplinirii condiţiilor legale referitoare la redactarea statutelor (în formă autentică sau sub semnătură privată), numărul minim de membri (3) şi la formalităţile de publicitate şi de depunere. În cazul particular al congregaţiilor religioase, conform Constituţiei (art.26, art.2), pentru obţinerea personalităţii juridice este necesară autorizaţia legală prealabilă. 
Formalităţi de publicitate şi de depunere 

- Publicarea în anexele Jurnalului Oficial a statutului (în luna care urmează înfiinţării) şi a identităţii administratorilor; asociaţia dobândeşte personalitate juridică în ziua publicării acestor documente. Obligaţia de publicare este identică şi în cazul modificării statutului/în cazul numirii, demisiei sau revocării administratorilor.

- Depunerea la grefa tribunalului civil competent teritorial, în luna care urmează publicării statutului, a listei membrilor asociaţiei (identitate, naţionalitate şi domiciliu).

- Indicarea menţiunii “Asociaţie fără scop lucrativ” pe toate documentele asociaţiei (facturi, anunţuri, publicaţii etc.).

Personalitatea juridică a asociaţiei este restrânsă în raport cu capacitatea unei persoane fizice/societăţi. Limitarea priveşte pe de o parte achiziţiile imobiliare şi, pe de altă parte, capacitatea de a accepta liberalităţi.
Pentru achiziţiile imobiliare, art.15 din Legea din 1928 restrânge capacitatea la dobândirea imobilelor necesare realizării scopului pentru care asociaţia a fost înfiinţată.
În ce priveşte capacitatea de a accepta liberalităţi, art.16 şi 17 din aceiaşi lege prevăd:
- liberalităţile între vii/testamentare în favoarea unei asociaţii sunt valabile după aprobarea prin decret ducal. Aprobarea este subordonată respectării anumitor dispoziţii legale şi depunerii la grefa tribunalului civil a conturilor anuale ale asociaţiei;
- liberalităţile între vii/testamentare nu trebuie să aducă atingere drepturilor creditorilor sau moştenitorilor rezervatari ai donatorilor/testatorilor. 

Condiţiile de aderare la asociaţie sunt prevăzute în statut. Acesta poate stabili diferite categorii de membri, cu drepturi/prerogative mai mult sau mai puţin extinse (membri efectivi şi membri aderenţi).
Membrii asociaţiei se pot retrage oricând, prin demisie. Fapta membrului de a nu achita cotizaţia este asimilată unei demisii.
Membrii pot fi excluşi din asociaţie numai în cazurile prevăzute în statut şi prin decizia adunării generale adoptată cu o majoritate de 2/3.
Membrii demisionari/excluşi nu au niciun drept asupra fondului social şi nu pot solicita rambursarea cotizaţiilor achitate (cu excepţia cazului în care statutul nu prevede altfel).
Adunarea generală are competenţele de: modificare a statutului; numire şi revocare a administratorilor; aprobare a bugetului şi a conturilor asociaţiei; dizolvare a asociaţiei.
Consiliul de administraţie. Administratorii sunt numiţi şi revocaţi de adunarea generală. Consiliul de administraţie gestionează afacerile asociaţiei şi o reprezintă în acţiunile judiciare şi extrajudiciare.
Dizolvarea judiciară poate interveni în următoarele cazuri: imposibilitatea asociaţiei de îndeplinire a angajamentelor asumate; afectarea patrimoniului/veniturilor altor scopuri decât cele statutare; încălcarea gravă a statutului; încălcarea normelor de ordine publică.
Dizolvarea voluntară se hotărăşte de adunarea generală, cu îndeplinirea următoarelor două condiţii: prezenţa la adunare a 2/3 din numărul membrilor asociaţiei; adoptarea hotărârii de dizolvare cu o majoritate de 2/3 din numărul membrilor prezenţi.
În ceea ce priveşte accesul la finanţarea publică, Legea nr. 7 din 1999 stabileşte două condiţii în articolul 3, după cum urmează:

·  pe de o parte, partidul sau alianţa politică să prezintă pentru alegerile legislative liste complete cu candidaţi în toate circumscripţiile electorale, iar pentru alegerile pentru Parlamentul European o listă completă a candidaţilor în circumscripţia electorală unică.

· pe de altă parte, alocarea resurselor nu este posibilă dacă partidul sau alianţa politică a obţinut la alegerile pentru Camera Deputaţilor cel puţin un loc, iar la alegerile pentru Parlamentul European cel puţin 5% din voturile exprimate.
MAREA BRITANIE

Legea privind partidele politice şi referendumurile din 2000
 introduce obligaţii legale privind partidele politice şi recunoaşterea în drept. Legea stabileşte cadrul de reglementare privind înregistrarea şi finanţarea partidelor politice. 

Pentru înregistrarea unui partid trebuie să existe:

- o persoană înregistrată ca lider al partidului;

- o persoană înregistrată ca ofiţer de nominalizare a partidului;

- o persoană înregistrată ca trezorier al partidului. 

Persoana înregistrată ca lider poate fi de asemenea înregistrată şi ca ofiţer de desemnare sau trezorier.

Persoana înregistrată ca lider al partidului trebuie să fie liderul partidului sau liderul partidului desemnat pentru un anumit scop.

Persoana înregistrată ca ofiţer de nominalizare are responsabilitatea de a stabili modalităţile de prezentare de către reprezentanţii partidelor a listelor de candidaţi pentru alegeri, aprobarea de prezentări şi embleme utilizate în documentele de numire şi de vot la alegeri.

Persoana înregistrată ca trezorier se va ocupa de cerinţele contabile şi de control financiar, cheltuielile de campanie etc.

Legea prevede, de asemenea, că partidele politice să ţină o contabilitate exactă a cheltuielilor şi a donaţiilor primite. Acest lucru este reglementat de către Comisia Electorală.

Partidele politice se înregistrează la Comisia Electorală care ţine şi Registrul
.


Un partid nu se poate înregistra dacă nu a adoptat un program financiar care să fie aprobat de către Comisia Electorală. Acest program financiar trebuie să prevadă în special dacă un partid politic va gestiona problemele financiare la nivel central sau fiecare subdiviziune a acestuia va avea competenţe şi responsabilităţi în domeniul financiar. 
În situaţia în care un partid politic nu comunică modificări ce survin cu privire le emblema partidului, modificări de statut sau modificări cu privire la situaţia financiară acesta poate fi radiat din Registru de către Comisia Electorală. La scoaterea din Registru partidul politc este desfiinţat. 

Alte cerinţe legale privind partidele politice din Marea Britanie nu există.

OLANDA
Un partid politic are acelaşi statut juridic ca orice asociaţie. În Legea privind finanţarea partidelor politice
 partidul politic a fost definit ca o asociaţie al cărui nume a fost înregistrat în Registrul pentru alegerea membrilor celei de a Doua Cameră a Parlamentului, în conformitate cu art. G1 din Legea electorală
.
O asociaţie este o entitate juridică după legea olandeză. Drepturile şi obligţiile sunt reglementate de Codul civil – Cartea 2, articolele 26-52
.

Înfiinţarea unei asociaţii se face prin intermediul notariatului atunci când sunt înrgistrate proprietăţi ale acesteia. În cazul în care se înfiinţează fără notariat trebuie să aibă un statut. 

În statut trebuie să se specifice cel puţin scopul asociaţiei, obligaţiile membrilor, convocarea generală a membrilor şi numirea destituirea organelor de conducere.

Legislaţia olandeză permite ca statutul să ofere spaţiu şi pentru alte impuneri.

Asociaţiile au un scop de urmărit şi prin urmare profiturile nu pot fi împărţite între membrii asociaţiei ci trebuie folosite pentru atingerea obiectivelor.

De obicei membrii unei asociaţii plătesc cotizaţii pentru a susţine funcţionarea unei asociaţii. Cel puţin odată pe an membrii au obligaţia  de a organiza o Adunare generală în care se discută performanţele, se prezintă noile planuri şi situaţia financiară (prin intermediul unui contabil sau comitet de audit). O adunare generală poate fi de asemenea convocată în cazul unei schimbări de guvern, în cazul modificării statutului sau în cazul în care o parte din membrii asociaţiei solicită convocarea unei Adunări generale. Adunarea generală are toate competenţele, fiind cel mai înalt organ al asociaţiei.

În cazul unor asociaţii foarte mari, unde o adunare generală este mai greu de realizat, satutul unei astfel de asociaţii prevede de obicei o reprezentare pe etape.

O asociaţie are un Consiliu care o reprezintă şi are în serviciu rutina zilnică. Consiliul este alcătuit de obicei din cel puţin un preşedinte, un secretar şi un trezorier.

Unele asociaţii sunt extinse pe un teritoriu extins şi pot avea şi obiective locale – este mai ales cazul sindicatelor şi al partidelor politice. În aceste caz o asociaţie conţine mai multe subdiviziuni.

O subdiviziune are propriul Consiliu director şi comitete care se ocupă de problemele locale.

Partidele politice, ca orice asociaţie, se înregistrează în Registrul Comerţului de la Camera de Comerţ. 

POLONIA
Libertatea de asociere este garantată de Constituţia Poloniei, art. 57-59.

Legea partidelor politice din 27 iunie 1997
 conţine prevederi referitoare la:

· definiţia partidului politic;

· condiţiile de înregistrare a unui partid politic;

· structura partidului şi regulamentele;

· Registrul partidului politic;

· finanţarea partidului politic;

· procedurile de desfiinţare a unui partid.   
Legea partidelor politice din Polonia defineşte partidul politic ca fiind o organizaţie voluntară, cu un nume specific, cu scopul de a participa la viaţa publică prin exercitarea de influenţă, prin metode democratice, în elaborarea politicii de stat sau exercitarea puterii publice.


Partidele politice trebuie să dezvolte structuri şi reguli de funcţionare în conformitate cu principiile democraţiei, în special prin asigurarea transparenţei acestor structuri, de numire a organismelor de conducere şi prin alegeri şi adoptarea de rezoluţii cu vot majoritar.
La constituirea unui partid politic trebuie să se specifice scopurile sale, structura şi regulile de funcţionare şi în special:

1) numele partidului, denumirea prescurtată şi sediul;

2) modalitatea de înscriere în partid şi de renuntare la calitatea de membru;

3) drepturile şi obligaţiile membrilor;

4) organele de conducere ale partidului, inclusiv organele care reprezintă partidul în relaţiile cu terţi şi cele care sunt autorizate cu îndeplinirea obligaţiilor financiare, competenţele acestora şi durata mandatului;

5) procedurile de numire a organelor de conducere ale partidelor şi de ocupare a locurilor vacante pentru aceste organe de conducere;

6) modalitatea de îndeplinire a obligaţiilor financiare, de strângere de fonduri şi procedurile de completare a declaraţiilor financiare ale partidului;

7) normele de înfiinţare şi de desfiinţare a filialelor;

8) modalitatea de dizolvare a partidului ca şi procedurile de fuzionare cu alte partied;

9) Constituirea unui partid se adoptă de către Adunarea generală a membrilor partidului sau de către Adunarea reprezentanţilor aleşi în mod democratic.

Un partid politic trebuie să adreseze o cerere de înregistrare în Registrul partidelor politice. Acest registru este ţinut de către Tribunalul districtual din Varşovia.

Cererea trebuie să conţină numele partidului, denumirea prescurtată şi adresa unde se află sediul ca şi numele complet şi adresa persoanelor care sunt autorizate să reprezinte partidul în relaţiile cu terţi şi în îndeplinirea obligaţiilor financiare. Cererea trebuie să conţină simbolul grafic al partidului. Cererea trebuie să fie însoţită de actul de constituire al partidului şi o listă care să conţină adresa de rezidenţă şi numărul de identificare PESEL cu cel puţin 1000 de semnături din partea cetăţenilor polonezi, care au vârsta de peste 18 ani şi capacitatea deplină de a efectua acte de drept. Strângerea de semnături de susţinere se realizează în conformitate cu prevederile Legii privind întrunirile din 5 iulie 1990.

Tribunalul distictual din Varşovia va înregistra partidul în Registrul partidelor politice imediat ce sunt îndeplinite condiţiile prevăzute de lege.

Decizia de înscriere a partidului în Registrul partidelor politice va fi publicată în Monitorul Naţional şi transmisă Comisiei Electorale de Stat. 

Un partid politic dobândeşte personalitate juridică după înscrierea sa în Registru.

Partidul politic trebuie să notifice tribunalul în legătură cu:

· modificarea statutului;

· schimbarea adresei sediului partidului;

· schimbări în componenţa organelor de conducere.

În cazul în care aceste modificări nu sunt transmise în termen de 14 zile, Tribunalul va solicita explicaţii în termen de trei luni. Dacă Tribunalul va constata că procedurile de modificare nu au fost respectate sau termenele depăşite Tribunalul va hotărî radierea partidului din Registru. Cazurile privind radierea partidelor politice din Registrul partidelor politice intră sub incidenţa Codului de procedură civilă. 

Ministerul Justiţiei specifică printr-un regulament modelul şi modul de a menţine Registrul partidelor politice.

În cazul în care un partid hotărăşte dizolvarea sa va transmite Tribunalului rezoluţia cu privire la dizolvare, urmând să fie desemnat un lichidator care dacă nu va fi desemnat de partid va fi numit de Tribunal.

După încheierea lichidării Curtea va emite o decizie de radiere a partidului din Registrul partidelor politice.

PORTUGALIA
Articolul 51 din Constituţia Portugaliei, face referiri la asociaţiile şi partidele politice, prevăzând că libertatea de asociere implică dreptul de constituire a asociaţiilor şi  partidelor politice, precum şi dreptul de a fi membru al unui partid sau a unei asociaţii. Nimeni nu se poate înscrie simultan în mai multe partide politice şi nici nu poate fi privat  de dreptul de a fi înscris într-un partid politic. 
Partidele politice nu pot, fără a prejudicia filosofia şi ideologia ce le inspiră programul, să utilizeze expresii care evocă direct religii sau instituţii religioase, embleme susceptibile de a fi confundate cu simboluri naţionale sau religioase. Nu pot fi constituite partide care prin nume sau program au caracter regional.  Partidele trebuie să se conformeze principiilor transparenţei, organizării şi gestionării democratice şi participării democratice a tuturor membrilor săi (5). 
Constituţia prevede că legea stabileşte regulile de finanţare a partidelor politice, mai ales limitele finanţării de către stat şi datoria ca acestea să facă publice patrimoniul şi cheltuielile lor. În articolul 114 din Constituţie se face referire la faptul că partidele politice sunt organisme fondate pe vot universal şi direct, în funcţie de reprezentativitatea lor electorală. Minorităţilor (politice) le este recunoscut dreptul de opoziţie democratică. Partidele politice reprezentate în Adunarea Republicii care nu fac parte din guvern au dreptul de a fi informate regulat  şi direct de guvern pe principalele teme de interes public. Partidele politice reprezentate în adunările legislative ale regiunilor autonome şi în orice adunare aleasă prin vot direct au acelaşi drept faţă de organul executiv.

Legea referitoare la partidele politice
, legea nr. 2/2003 din 22 august 2003, amendată prin legea nr. 2/2008 din 14 mai 2008, include, în capitolul 1, principiile fundamentale referitoare la rolul partidelor politice, considerate a fi expresia liberă, pluralistă a voinţei populare şi moduri de organizare a puterii politice, prin respectarea principiilor independenţei naţionale, unităţii statului şi democraţiei politice. În articolul 2 al legii partidelor sunt menţionate funcţiile partidelor politice, iar în articolul 3 se face referire la natura partidelor politice, determinată de principiul libertăţii de asociere, funcţionării democratice şi transparenţei. Conform articolului 6 al legii, fiecare partid politic trebuie să notifice Curtea Constituţională în legătură cu identitatea sa naţională, cu desemnarea reprezentanţilor lor, precum şi cu statutul, declaraţiile de principii şi cu programul lor politic. Partidul trebuie să obţină aprobarea acesteia, inclusiv, după fiecare modificare, astfel încât Curtea Constituţională poate lua notă de acestea. 
Originea şi utilizarea fondurilor de partid trebuie să fie făcute publice, aşa cum prevede legea care reglementează finanţarea partidelor politice şi a campaniilor electorale. Articolul 9,10,11 al legii partidelor politice se referă la faptul că sunt interzise partidele care se referă la elemente regionale, partidele cu  caracter militar. 
Articolul 10 al legii partidelor se referă la drepturile partidelor politice, iar articolul 11 se referă la coaliţiile politice care trebuie notificate şi aprobate de Curtea Constituţională. Coaliţiile care sunt formate în scopuri electorale sunt reglementate de dispoziţiile legii electorale.

În capitolul 2 al legii partidelor politice se fac referiri la modul de formare şi desfiinţare a partidelor politice. Înregistrarea partidelor politice se face la Curtea Constituţională (art.14), iar recunoaşterea unui partid politic, ca personalitate juridică, precum şi începerea activităţilor sale sunt dependente de la data înregistrării partidului în registrul ţinut de la Curtea Constituţională. Conform articolului 15 al legii partidelor, cererile de înregistrare trebuie să cuprindă 7500 semnături ale membrilor. Cererea de înregistrare a unui partid politic trebuie să fie făcută în scris, să fie însoţită de proiectul de asociere, de o declaraţie de principii sau de programul politic, de numele, iniţialele şi simbolul partidului. Ea trebuie să includă numele şi prenumele, numărul de card şi numărul cărţii de alegător al tuturor semnatarilor. Conform articolului 16, după ce a fost acceptată înregistrarea, Curtea Constituţională va trimite un extras al deciziei sale şi documentele de asociere pentru publicarea în Diário da República.

Legea partidelor politice prevede ca, în urma unei cereri de la Parchet, Curtea Constituţională să poată, în orice moment, luând în considerare analizarea încălcării oricărei  norme de asociere, să declare ca ilegal un partid politic. În secţiunea II a legii, la articolul 17, se face referire la dizolvarea unui partid politic, demers care necesită o decizie luată de către organele sale în conformitate cu normele stabilite de asociaţi. Decizia de a dizolva stabileşte ce este de făcut cu proprietatea partidului. Aceasta poate trece numai la un alt partid politic sau la o asociaţie nonprofit, de natură politică, în caz contrar ea se va trece în proprietatea statului. Decizia trebuie comunicată Curţii Constituţionale pentru a fi operată radierea în registru.

Desfiinţarea judiciară a unui partid se face, conform articolului 18, la cererea Parchetului, adresată Curţii Constituţionale care poate dispune desfiinţarea partidelor politice, în următoarele cazuri: a) este considerat a fi cu caracter armat sau militar, de natură militarizată sau paramilitară,  sau o organizaţie care este rasistă sau afişează o ideologie fascistă. În acest caz, partidul nu va mai prezenta candidaturi pentru niciun tip de alegeri (pentru Adunarea Republicii, Parlamentul European şi autorităţile locale) pentru o perioadă de şase ani consecutiv.

Celelalte articole ale legii se referă la condiţiile de apartenenţă la un partid politic, la disciplina de partid, la organizarea internă şi la managementul partidelor politice. Următoarele articole se referă la modul de reprezentare politică a partidelor politice, la participarea politică a partidelor, la principiile de reînnoire a organelor de conducere partidelor (art. 29), la finanţarea partidelor, la participarea acestora la alegeri (articolele 33-37).
SLOVENIA

 Potrivit Legii partidelor politice
, acestea trebuie să aibă sediul social în Slovenia, nu au voie să acţioneze ca şi organizaţii militare, trebuie să aibă ca membrii fondatori cel puţin 200 de cetăţeni adulţi ai Republicii Slovenia, care semnează o Declaraţie de Asociere, fondatorul unui partid nu poate fi o persoană care are drepturile cetăţeneşti interzise, semnătura fondatorului de pe Declaraţia de Asociere trebuie să certificată de către un notar public.

      Fondatorul trebuie să menţioneze în Actul Constitutiv următoarele:

· numele şi prenumele.

· data naşterii.

· adresa permanentă sau temporară.

·  numele partidului şi abrevierea acestuia.

· o declaraţie privind acceptarea statutului şi a programului.

Toate partidele politice şi miscările politice sunt menţionate în Registrul Partidelor Politice al Ministerului de Interne.

Cererea de înscriere în registru trebuie să includă:

· declaraţie de înfiinţare semnată de toţi cei 200 de membrii fondatori
· statutul şi programul
· Minuta de la Adunarea Constitutivă, organele de conducere precum şi persoana care reprezintă în mod oficial partidul
· prezentarea grafică a simbolului partidului atât alb-negru cât şi color precum şi o legendă de culoare.

Statutul partidului trebuie să conţină:

· numele,abrevierea, simbolul şi sediul partidului.

· structura de organizare internă şi teritorială.

· drepturile şi obligaţiile membrilor.

· metoda de a asigura oportunităţi egale pentru ambele sexe.

· responsabilităţile pentru operaţiunile  materiale şi financiare.

· durata mandatului membrilor organelor de conducere.

· modalitatea de modificare şi adoptare a statutului şi a programului.

Partidul poate acumula fonduri din:

· cotizaţia de membru.

· sponzorizări de la persoane fizice şi juridice.

· venituri din propietăţi.

· cadouri.

· moşteniri.

· bugetul de stat.

· profitul obţinut de la companiile deţinute de partid.

SPANIA

Cadrul legal 

Constituţie

Legea organică nr.6 din 27 iunie 2002 privind partidele politice

Partidele politice sunt menţionate expres în articolul 6 din Constituţie ca " instrumente fundamentale pentru participarea la viaţa politică."
Legea organică nr.6 din 27 iunie 2002 cu privire la partidele politice reglementează organizarea internă şi funcţionarea partidelor politice. În ordine, printre alte aspecte, legea prevede faptul că:

· organizarea şi funcţionarea partidelor politice trebuie să fie democratice,

· organismul intern suprem este Adunarea generală a partidului,

· organismele de decizie sunt alese prin vot universal şi secret.

Legea reglementează următoarele probleme:

· Capitolul 1 -  Înfiinţarea partidelor politice;

· Capitolul 2 -  Organizarea, funcţionarea şi activitatea partidelor politice;
· Capitolul 3 -  Dizolvarea sau suspendarea partidelor politice;
· Capitolul 4 – Finanţarea partidelor politice
De o importanţă particulară sunt şi Regulamentele de organizare şi funcţionare ale celor două camere parlamentare, precum şi ale parlamentelor regionale care reglementează activitatea grupurilor parlamentare.
Până la înregistrare partidele politice sunt asociaţii de facto sau organizaţii non-profit.
Organizaţiile non-profit care includ partidele politice nu sunt interzise, dar ca asociaţii de facto nu pot beneficia de avantajele conferite partidelor înregistrate de Legea partidelor politice.
Legea privind partidele politice reglementează în detaliu înfiinţarea partidelor  politice, precum şi instrumentele necesare pentru crearea lor.
Înregistrarea partidelor politice trebuie să fie solicitată de membri fondatori
.
De asemenea, înregistratrea partidelor politice constituie un drept şi trebuie să fie respectat de autorităţile publice dacă sunt solicitate de membri fondatori ai partidului.

Partidele politice sunt înfiinţate prin înregistrarea în Registrul Naţional al Partidelor Politice afllat sub autoritatea Ministerului de Interne, împreună cu Statutul partidului, după cum urmează:

· membrii fondatori ai partidului depun documentaţia necesară la Registrul Naţional al Partidelor Politice;
· în termen de 20 zile de la depunerea documentaţiei complete la Registrul Naţional, se realizează înregistrarea partidului. Această perioadă este însă suspendată în cazul în care există documente care lipsesc sau au fost încălcate unele proceduri;

· înregistrarea conferă partidului personalitate juridică;

· înscrierea partidului pollitic are efecte juridice pe termen lung, până la notificarea suspendării sau dizolvării;
· în cazul în care există raţiuni pentru a considera partidul ilegal (potrivit articolului 22, alin.2 din Constituţie), Registrul Naţional va trimite dosarul la Procuratură pentru examinarea acestor motive;

· dacă procurorii consideră că partidul urmăreşte obiective care constituie infracţiuni vor depune în instanţă o acţiune penală împotriva acestuia;

· instanţa penală competentă va decide dacă partidul este într-adevăr ilegal şi, pe cale de consecinţă înregistrarea partidului va fi anulată.

Pe de altă parte, legea introduce mai multe prevederi, pentru a preveni înregistrarea sub o personalitate juridică nouă  a partidelor considerate ilegale şi dizolvate anterior prin hotărâri ale instanţelor penale competente.

.Drepturile membrilor de partid sunt reglementate prin Legea partidelor politice, Statutul partidului, precum şi alte norme interne de partid.

Există mai multe dispoziţii în Legea partidelor politice cu privire la procedura 

excluderii membrilor de partid, procedură care include dreptul la apărare.

Un drept de recurs intern, în cadrul partidului  este recunoscut înainte de prezentarea în faţa instanţelor externe.

Potrivit Legii 3/1987 privind finanţarea partidelor politice, partidele politice trebuie să instituie un sistem de registre contabile.

De asemenea, partidele trebuie să aibă un sistem de control economic intern.

Partidele care primesc subvenţii publice trebuie să prezinte, la 6 luni, rapoarte detaliate în faţa Curţii de Conturi.

Curtea de Conturi poate solicita partidelor să prezinte rapoarte cu privire la contribuţiile private, atât naţionale cât şi străine. 

Pentru a primi sprijin financiar de la autorităţile locale, partidele politice trebuie să îndeplinească mai multe condiţii, care sunt diferite de la caz la caz, de exemplu: pentru a primi finanţare publică cu scopul de a compensa activitatea electorală, partidele trebuie să prezinte candidaţi în alegeri şi să obţină reprezentarea parlamentară, iar în cazul alegerilor locale să obţină reprezentare în cadrul organismelor de guvernare locală.

De asemenea, pentru a primi subvenţii publice pentru activităţile parlamentare reglementate prin Regulamentele de organizare şi funcţionare ale Camerelor parlamentare naţionale şi regionale, partidele politice trebuie să aibă un grup parlamentar sau să aibă membri incluşi într-un grup parlamentar.

SUEDIA
În conformitate cu Cap.3, art.7 din Constituţie – Instrumentele guvernării
, un partid politic este înţeles ca orice asociaţie care candidează sub o denumire specială.

Nu există cerinţe constituţionale sau juridice cum că partidul politic trebuie să se formeze ca o asociaţie în justiţie sau că trebuie să deţină personalitate juridică. Cu toate acestea, în practică, majoritatea partidelor politice sunt organizate ca asociaţii non-profit. O astfel de asociaţie primeşte personalitate juridică odată ce are un Statut adoptat şi un Consiliu director aprobat. Din acel moment asociaţia are drepturi şi obligaţii. 

Ca o asociaţie să fie non-profit este necesar ca aceasta să aibă un scop idealist sau să nu realizeze activităţi de afaceri. Dar o asociaţie non-profit cum este un partid politic poate realiza activităţi de afaceri cu scopul promovării obiectivelor sale idealiste. 

O asociaţie non-profit nu trebuie să fie înregistrată. În cazul în care desfăşoară activităţi de afaceri trebuie să se înregistreze la Registrul comerţului. În această situaţie o asociaţie non-profit intră sub incidenţa Legii cu privire la asociaţiile economice (1987:667).

UNGARIA

Potrivit Legii privind libertatea de asociere (Act II of 1989 on Freedom of Association)
, partidele politice sunt considerate organizaţii ale societăţii civile, înfiinţate în mod voluntar, având statut  propriu şi membri înregistraţi. Numai persoanele private pot fi membri ai partidelor politice sau ai sindicatelor (art.3.3). O organizaţie a societăţii civile poate fi înfiinţată de cel puţin 10 membri fondatori, pe baza unui statut şi având alese organe de conducere reprezentative. În aceste condiţii, biroul de conducere al societăţii va solicita instanţei teritoriale înregistrarea în registrul asociaţiilor. Potrivit art.20, o organizaţie a societăţii civile îşi încetează existenţa prin dizolvare sau prin fuziunea cu o altă organizaţie a societăţii civile.
Potrivit Legii privind funcţionarea şi managementul financiar al partidelor politice
, funcţia socială şi politică a partidelor este de a asigura cadrul de organizare şi dezvoltare necesare manifestării voinţei politice a poporului şi de a asigura accesul cetăţenilor la viaţa politică. Potrivit art.2, partidele nu pot înfiinţa organizaţii şi nu pot activa la locurile de muncă sau în instituţii de învăţământ. Oficialii armatei şi poliţiei nu pot deţine nicio funcţie în cadrul unui partid politic.

� Law on Political Parties, 22 june 2006- intrată în vigoare la 1 ianuarie 2007

� În ceea ce priveşte condiţiile pe care trebuie să le îndeplinească membrii fondatori, Legea partidelor politice nu prevede un număr fix sau un număr minim al membrilor fondatori. 


Fondatorii trebuie să fie persoane fizice, care au împlinit vârsta legală pentru exercitarea drepturilor şi a obligaţiilor lor.


De asemenea, membrii fondatori nu trebuie să fi fost condamnaţi pentru asocieri ilegale sau alte fapte prevăzute de Codul penal.

